ПЕТНАДЕСЕТИ НАЦИОНАЛЕН УЧЕНИЧЕСКИ КОНКУРС

 “РОДОЛЮБИЕ”

Националният   клуб   “Родолюбие”   със   съдействието  на  Министерството на образованието и науката, Националния дворец на децата, Историческия факултет на СУ “Св. Климент Охридски”, ТАНГРА ТанНакРа ОБЩОБЪЛГАРСКА ФОНДАЦИЯ, Синдиката на българските учители, Националния исторически музей, Националния военно-исторически музей, Националния етнографски институт към Българската академия на науките, в.“Учителско дело, в.“Аз Буки” обявява Петнадесетия национален ученически конкурс под надслов

“Нашият свят – поле за духовна надпревара между народите”

ЦЕЛ:


Участниците в конкурса да изложат свое становище по някои от предложените акценти, оценка за събития и личности, разгледани на фона на европейските и световни процеси.

ОРГАНИЗАЦИЯ:


Конкурсът се провежда в две възрастови групи /V – VІІІ и ІХ – ХІІ клас/. Участниците разработват писмени работи /реферат, есе/ или презентация.


Основни акценти на конкурса:

І. Духовността – двигател в българската история.

ІІ. Борби за възстановяване и утвърждаване на българската държава.

ІІІ. Приносът на България и българите в общочовешкото развитие от древността до днес.

Примерни теми за реферати:

1. Българските обичаи и традиции – ключ към родовата памет. Етнографската разработка може да се конкретизира върху една област или върху един обичай. Да се потърси подходяща форма за онагледяване.

2. Моят род и родословното ми дърво.

3. Великите българи – личности, прославили България в света. Разработката може да е посветена на една личност или на няколко, обединени от една цел.

4. Левски, революцията и бъдещият свят.

5. Васил Левски в моя роден край.

6. Паметта за Апостола – В работата да се представят паметници /снимка и описание/, имена на улици, училища, читалища, клубове и други, разкази, спомени, песни и т. н., както и отбелязването на годишнини.  

7. Тангра ТанНакРа и Вечният календар на българите.

8. Българските природни забележителности, архитектурни и културни паметници – обекти на вътрешен и международен туризъм. - В работата да се използва предимно собствен снимков материал,   описание и история на обекта,  предложение за туристически маршрут с карта.

9. Българското Възраждане – модернизация и европеизация. 

10. Българската освободителна кауза в европейската политика.

Теми за есета:

“Да бъдем равни с другите европейски народи зависи от нашите собствени задружни сили” – Васил Левски

“Времето е в нас и ние сме във времето...” – Васил Левски

“Да живееш, значи да се бориш – робът за свободата, а свободният за съвършенство” – Яне Сандански

“Аз разбирам света единствено като поле за културно съревнование на народите” – Гоце Делчев

Българинът и обединена Европа

Моята България в европейското семейство

ЗА и ПРОТИВ Стeфан Стамболов

Авторите на презентации могат да ползват както темите за реферати, така и темите за есета. 

Национален клуб “Родолюбие” дава възможност и на учителите да участват със свои разработки по темата “Каква България представяме на нашите деца”. Формата на разработката е по избор на участника – педагогически опит, реферат, есе, фоторазказ и други. Отличените работи ще бъдат публикувани в информационния бюлетин на МОН.

При разработване на темите авторите могат да ползват и някои  по-важни годишнини, които ще бъдат отбелязани през 2007 година.

170 години от рождението на Васил Левски;

1100 години от успението на св. цар Борис Покръстител;

1080 години от възцаряването на св. цар Петър I;

1010 години от възцаряването на цар Самуил;

1230 години от възцаряването на кан Кардам;

1180 години от похода на кан Омуртаг с флотилия по р. Дунав;

1170 години от възцаряването на кан Пресиян;

1090 години от победата на цар Симеон Велики при р. Ахелой;

820 години от подписването на Ловешкия мир;

810 години от възцаряването на цар Калоян и 800 години от неговата смърт;

240 години от унищожаването на Охридската архиепископия;

10 години ТАНГРА ТанНакРа ОБФ

В писмените си работи  авторите  трябва  да  изложат  проучените  от  тях факти и събития, както и своите разсъждения по разглеждания от тях въпрос или събитие, мястото на България в него и отражението му върху нашето историческо, материално и духовно развитие и приноса ни в световната цивилизация и култура.


Желателно е участниците в конкурса да насочат своето внимание към такава тема, която по-пълно отговаря на тяхното ниво на подготовка, знания и интереси. Стойността на писмената работа ще бъде по-висока, ако в нея се разглежда конкретно събитие или въпрос, дали отражение върху живота на страната и оказали влияние върху други страни и народи.


Предложените примерни теми са насочващи и широкообхватни. Не е необходимо при разработването им да се разглеждат всички събития и факти, които обхващат.


Препоръчително е при разработване на писмената работа да се потърси помощта на учители историци, литератори или специалисти по други учебни предмети, на учени, музейни работници, местните дружества по родознание, да се ползват спомени или разкази на преки участници в описаното събитие.


В конкурса могат да участват деца и учители от всички училища, центрове за работа с деца и домове за деца в страната, както и от българските общности в чужбина.


Критерии за оценка:

 1. За реферати 

1.1.Познаване на историографията. Дълбочина на осмисляне и съпоставка на фактите. Изчерпателност при разглеждане на избраната тема (въпроса или събитието)

1.2.Достоверност, точност на описанието и умение за излагане на фактите. Език, стил, аргументация, структуриране.

1.3.Заявена и защитена лична позиция по избраната тема (събитието, въпроса). Оригиналност на изложението и формата.

1.4.Степен на лично участие при събиране на фактологичния материал и приложенията. Елементи на изследователска дейност.

1.5.Използване на различни източници. Коректност в посочването на източниците

1.6.Техническо оформление; спазен обем; справочен апарат; приложения

 2. За есе

2.1. Убедителна защита на избраната теза и аргументация чрез факти. Задълбоченост и синтезирана изчерпателност на изложението.

2.2. Ясно открояване на увод, аргументативна верига и заключение. Баланс между отделните части, синтез между емоционалното и рационалното начало в текста. Точност, яснота, четивност. Спазване на книжовните норми.

2.3. Умение за личностна интерпретация на фактите. Оригиналност на изложението.

2.4. Графическо оформяне на текста. Спазен обем.

 3. За презентация

3.1. Дълбочина на осмисляне и съпоставка на фактите. Изчерпателност при разглеждане на избраната тема (въпроса или събитието)

3.2. Достоверност, точност при  излагане на фактите. Специфично структуриране (до 20 слайда, кратък текст, винаги комбиниран с изображения).

3.3. Заявена и защитена лична позиция по избраната тема (събитието, въпроса). Оригиналност на изложението и формата.

3.4. Степен на лично участие при събиране и обработка на фактологичния материал. 3.5. Използване на различни източници. Коректност в посочването на източниците, включително електронните

3.6. Техническо оформление – първи слайд - тема и автор; втори слайд – резюме; последен слайд - източници; без самоцелни ефекти; формат PPS; автоматично и ръчно управление.

КЛАСИРАНЕ:


Първият етап на конкурса (на училищно или регионално ниво) да приключи до 15.06.2007г. В срок до 20.09.2007г. в НК “Родолюбие” да се изпратят отличените разработки, придружени с протокол от комисията по оценяването и списък с имената и темите на всички участници.

 Работите да се представят в два екземпляра в обем не повече от 20 страници без приложенията  /за рефератите / и не повече от пет страници за есетата. Материалите, изпращани на електронни носители – дискета, CD и др. да са придружени с разпечатка. Презентациите да имат хартиена „заглавна страница“ с упоменати данни за автора и използваните програми.


Изпратените разработки ще се оценяват от специализирано жури.


Националният конкурс е включен в националния календар за извънучилищните изяви през учебната 2006/2007 година и в програмата на МОН за насърчаване на творческите способности на децата. 

Рефератите, докладите, презентациите и есетата се класират във възрастови групи – ученици V – VІІІ клас и ученици ІХ – ХІІ клас и класиране за учители. Присъждат се и специални награди на институции, стопански и обществени организации.


Резултатите от конкурса се обявяват в началото на ноември, в чест на Деня на народните будители.

НАГРАЖДАВАНЕ:


Всички наградени участници получават грамоти и предметни награди. Класираните на първо място в разделите „Реферати“ и „Презентации“ получават и право на едногодишна стипендия по програмата на МОН за насърчаване на творческите способности на децата. Един ученик от последния гимназиален клас, разработил реферат, получава и Специалната награда на Историческия факултет на Софийския университет – правото да участва директно в националния кръг на олимпиадата по история през пролетта на 2008 г.


Организаторите на конкурса призовават училищните ръководства, учителите по история и специалистите в центровете за работа с деца да популяризират проблематиката и да създадат условия за участие на повече ученици в този родолюбив конкурс.


Адресът за изпращане  на рефератите и есетата е:

София, пк1124, ул. “Николай Ракитин” № 11, телефони за справки 02/943 77 82 и 02/987 02 33; e-mail: nkrodolubie@abv.bg








ОБЩЕСТВЕН СЪВЕТ







НА  НК “РОДОЛЮБИЕ”

